ছেলে রকো’কে আটকে রাখতে হিমশিম খাচ্ছেন ম্যাডোনা। পপ-তারকা ম্যাডোনা এবং তাঁর প্রাক্তন স্বামী গাই রিচির সন্তান রকো রিচি। মায়ের সঙ্গে মোবাইল ফোন নিয়ে ঝামেলার পর ট্যুর বাতিল করে দেয় রকো। চলে যায় বাবার কাছে।
মা ম্যাডোনার ধারণা, ছেলে বিগড়ে যাবে ফোন হাতে পেলেই। এবং ওই মোবাইলের কারণেই নাকি হোমওয়ার্কে মন বসছে না রকোর। তাই ফোন কেড়ে নেন ম্যাডোনা। রেগেমেগে লন্ডনে বাবার কাছে চলে গিয়েছে রকো। সেখানেই থাকবে সে। সেখানে তাঁর সত্‌মা জ্যাকুই এয়েন্সলিও রয়েছেন।
ম্যাডোনার ঘনিষ্ঠেরা নাকি জানিয়েছেন, রকোর উপর অতিরিক্ত নজরদারি ম্যাডোনার। বাবার চেয়েও বেশি। এই বিষয়টা মোটেই পছন্দ হচ্ছিল না তার। তাই লন্ডনে যাওয়ার সিদ্ধান্ত নিয়েছে রকো। ম্যাডোনা কিছুদিন আগেই ছেলের কাস্টডি নিয়ে আদালতে গিয়েছিলেন। আবেদন করেছিলেন, যাতে রকোর লন্ডন থেকে নিউ ইয়র্ক ফেরার বন্দোবস্ত করে আদালত। কিন্তু রকোই সেটা মানেনি।